Ομιλία Προέδρου ΕΝΔΕ Μαργαρίτας Στενιώτη, Προέδρου Εφετών, στην ετήσια τακτική γενική συνέλευση της 9-12-2023

 Προσφωνήσεις …..

Η Δικαιοσύνη αποτελεί βασικό πυλώνα της δημοκρατικής λειτουργίας του πολιτεύματος και παράλληλα βασικό πυλώνα του κράτους δικαίου. Δίχως ανεξάρτητη Δικαιοσύνη, που εγγυάται τα ατομικά, πολιτικά και κοινωνικά δικαιώματα των πολιτών, που προστατεύει από κάθε είδους παρανομία, που αποτελεί το καταφύγιο των αδύναμων απέναντι στις αυθαιρεσίες της εξουσίας και των ισχυρών δεν μπορούμε να μιλάμε για ευνομούμενη πολιτεία.

Ο θεσμός της Δικαιοσύνης είχε εγκαταλειφθεί διαχρονικά από την Πολιτεία. Και οι παρεμβάσεις της λαμβάνουν χώρα μόνο όταν επιθυμεί να μετακυλίσει σ’ αυτή τα δεινά που συμβαίνουν στη χώρα μας και όταν προβαίνει σε αποσπασματικές προτάσεις προς επίλυση των προβλημάτων που αντιμετωπίζει. Το τελευταίο διάστημα δε βιώνουμε ένα πρωτόγνωρο φαινόμενο. Μία συνολική στοχοποίηση και απαξίωση του νομικού κόσμου, η συμβολή του οποίου είναι τεράστια στον νομικό πολιτισμό της χώρας μας. Μία γενικευμένη αμφισβήτηση του θεσμικού ρόλου των Λειτουργών και των Συλλειτουργών της Δικαιοσύνης. Παρά την απαξίωση από την Πολιτεία, η αυτοθυσία, η ευσυνειδησία, η επιστημοσύνη και η εργατικότητα των Δικαστικών Λειτουργών επιτυγχάνουν να θέτουν τη Δικαιοσύνη στην κορυφή των θεσμών που εμπιστεύεται ο πολίτης.

Η Δικαιοσύνη χαρακτηρίζεται από χρονίζοντα προβλήματα. Aπό υποστελέχωση Δικαστικών Υπαλλήλων, που εξακολουθεί να υφίσταται παρά την ίδρυση της Σχολής Δικαστικών Υπαλλήλων, από υποχρηματοδότηση, από έλλειψη υποδομών, από έλλειψη τεχνολογικού εξοπλισμού, από έλλειψη ψηφιοποίησης. Η Παγκόσμια Τράπεζα, στην οποία τόσο αρέσκεται, η εκτελεστική εξουσία να κάνει αναφορά, σε έκθεσή της αναφέρει ότι η Ελληνική Δικαιοσύνη, σε αντίθεση με άλλες χώρες, απονέμεται ακόμη επί χάρτου.

Η σημερινή γενική συνέλευση, που αποτελεί το ανώτατο όργανο της Ένωσης Δικαστών και Εισαγγελέων είναι η πιο μαζική των τελευταίων ετών και τούτο διότι οι Δικαστικοί Λειτουργοί απ’ όλα τα μέρη της χώρας μας προσήλθαν αυθόρμητα να εκφράσουν την ανησυχία τους για τις σχεδιαζόμενες μεταρρυθμίσεις στο χώρο της Δικαιοσύνης.

Η Ένωση Δικαστών και Εισαγγελέων είναι υπέρ των μεταρρυθμίσεων και για κάποιους που οι όροι: διαμεσολάβηση, πιλοτική δίκη, Δικαιοσύνη μοχλός ανάπτυξης, ψηφιακή Δικαιοσύνη και Τεχνητή Νοημοσύνη στη Δικαιοσύνη είναι «απαγορευμένες» αποτελούν για εμάς βήματα προόδου προς μία αποτελεσματική Δικαιοσύνη, που θα εξακολουθήσει, όμως, να είναι ανθρωποκεντρική.

Ωστόσο, ποιός είναι ο ορθός τρόπος λήψης αποφάσεων και υλοποίησης των μεταρρυθμίσεων;

Είναι η καλή νομοθέτηση, η οποία είναι και αναγκαία προϋπόθεση μιας δίκαιης και αποτελεσματικής λειτουργίας της πολιτείας.

Ο Ν. Ι. Σαρίπολος, ως βουλευτής του Πανεπιστημίου Αθηνών,στην αγόρευσή του, τον Οκτώβριο του 1864 ανέφερε: «όταν έρχονται οι νόμοι ριπτόμενοι ως πρότασις παρά του μεν και του δε, και έκαστος προσθέτη τι, άλλος δε τροπολογή ή αφαιρή τι … δεν θέλετε καταστήσει ποτέ εναρμόνιον την πολιτείαν, αλλά καταδικάζετε την Ελλάδα εις το διηνεκές να έχη νομοκέντρωνας δια νομοθεσίαν και ρακιοσυρραπτάδες αντί νομοθετών».

Η ορθολογική νομοπαραγωγική διαδικασία αποτελεί σκοπό συνταγματικού επιπέδου, συνδέεται δε με την αρχή του κράτους δικαίου και ειδικότεραμε την ανάγκη ασφάλειας δικαίου, όπως επίσης και με τη συνταγματική αρχή της διαφάνειας. Η νομοθεσία δεν αποτελεί μια «στιγμιαία», αλλά αντιθέτως μια «διαρκή» διαδικασία, αφού σημαντική δεν είναι μόνον η θέσπιση του κανόνα δικαίου αλλά και η αξιολόγησή του στο πέρασμα του χρόνου, προκειμένου να διαπιστωθεί εάν είχε θετικές ή αρνητικές συνέπειες και ποιες ήταν αυτές, εάν πρέπει να τροποποιηθεί ή όχι, εάν πρέπει να αντικατασταθεί κ.ο.κ.Η παρακολούθηση της υλοποίησης των νόμων προβλέφθηκε το 2012 (άρθρο 9 του ν. 4048/2012)και σύμφωνα με τη σχετικήδιάταξη μετά «την πάροδο τριών ετών και πάντως πριν από την παρέλευση πενταετίας από τη θέση του νόμου σε ισχύ, αξιολογείται η ρύθμιση με βάση τα δεδομένα που ανακύπτουν από την εφαρμογή της. Κατά την αξιολόγηση αποτιμώνται το κόστος που απαίτησε η εφαρμογή της ρύθμισης, οι επιπτώσεις ή παρεπόμενες συνέπειες που προέκυψαν από αυτήν, το όφελος και τα εν γένει θετικά αποτελέσματα που προήλθαν από την εφαρμογή της, καθώς και τα πορίσματα της νομολογίας. Η άνω πρόβλεψη αποτελεί μια πολύ σημαντική καινοτομία, η οποία όμως δεν τηρείται.

Και τα ερωτήματα που τίθενται είναι:

Μήπως η έβδομη τροποποίηση του Ποινικού Κώδικααπό το έτος 2019, που ήδη έχει αναρτηθεί στη διαβούλευση, αντιβαίνει στις παραπάνω αρχές της καλής νομοθέτησης ;

Μήπως αποδεικνύονται με την έβδομη αυτή τροποποίηση τα διαχρονικά ελλείματα υποδομής της νομοπαρασκευαστικής διαδικασίας στη χώρα μας ;

Το Δίκαιο χαρακτηρίζεται από δυναμική και συνδέεται με τις γενικότερες πολιτικές, κοινωνικές, οικονομικές και ιδεολογικές μεταβολές.Οι νομικοί θεσμοί εξελίσσονται, προσαρμοζόμενοι στο διαρκώς, μεταβαλλόμενο, κοινωνικό γίγνεσθαι, τη ραγδαίως εξελισσόμενη πραγματικότητα της τεχνολογικής αναβάθμισης, της συσσωρευμένης και γρήγορα μεταδιδόμενης πληροφορίας, της παγκοσμιοποίησης και της ολοένα αυξανόμενης διαπολιτισμικής επαφής, με συνέπεια να διαμορφώνεται μία νέα νομική πραγματικότητα και να εμπλουτίζεται η έννομη τάξη. Παρατηρείται, όμως, το φαινόμενο να εμπλουτίζεται η έννομη τάξη, μόνο για λόγους επικοινωνιακούς και τούτο διότι οι αρμόδιοι κυβερνητικοί παράγοντες και οι υπόλοιποι αρμόδιοι φορείς της πολιτείας προσπαθούν να διαχειρισθούν τα διάφορα ζητήματα, που ανακύπτουν, δίχως να αναζητούν τα αίτια που τροφοδοτούν αυτά ή υπακούοντας στα κελεύσματα της κοινής γνώμης, του κοινού περί δικαίου αισθήματος, που έχει γίνει συνώνυμο μιας λαϊκής, ανεπίσημης δικαιοσύνης, στις ημέρες μας.Αν νομοθετούμε με επικοινωνιακούς όρους μπορεί να δικαιολογηθεί μέχρι και ηβαναυσότητα και συνεπώς να δικαιολογηθούν και οι φωνές που διατείνονται για τον έμπορο ναρκωτικών ότι χρειάζεται «κρέμασμα», για τον ληστή που παραβίασε το οικιακό άσυλο «καραμπίνα που του χρειάζεται», για τον τρομοκράτη «να σαπίσει στη φυλακή» ή αν τυγχάνει να είναι ιδεολογικά συγγενής αυτός που εκφράζεταινα αποφυλακιστεί, γιατί η δικαιοσύνη δεν πρέπει να είναι εκδικητική.

Αυτά τα διαχρονικά ελλείματα υποδομής της νομοπαρασκευαστικής διαδικασίας, διαπιστώνουμε ότι έχουν εισχωρήσει και στις σχεδιαζόμενες μεταρρυθμίσεις στη Δικαιοσύνη, γιατί η καλή νομοθέτηση επέβαλε τη σύσταση νομοπαρασκευαστικής επιτροπής, ώστε να εργασθεί για μία Δικαιοσύνη αποτελεσματικότερη, κατά την οποία δεν θα παρεμποδίζεταικαι δεν θα περιορίζεται το δικαίωμα δικαστικής προστασίας των πολιτών. Μία νομοπαρασκευαστική επιτροπή δεν θα είχε γνώμονα των αποφάσεων της την επίτευξη της εκταμίευσης των κονδυλίων από το Ταμείο Ανάκαμψης. Οι πολιτικές επιλογές και οι πολιτικές αποφάσεις που οδηγούν σε μεταρρυθμίσεις πρέπει να γνωρίζουμε ότι πολλές φορές δεν συμβαδίζουν με τα δικαιοκρατικά αιτήματα.Ωστόσο, το Σύνταγμα επιβάλλει την προσήλωση της εκτελεστικής εξουσίας στις δικαιοκρατικές αρχές, καθότι η Δικαιοσύνη είναι το έσχατο καταφύγιο του πολίτη.

Στο σχεδιασμό της Δικαιοσύνης του μέλλοντος πρέπει να μετέχουμε όλοι και να έχουμε ως κοινό στόχομια Δικαιοσύνη ανεξάρτητη και ποιοτική, δίχως την εξυπηρέτηση συντεχνιακών, συνδικαλιστικών ή κομματικών σκοπιμοτήτων. Προϋπόθεση του σχεδιασμού είναι αυτός να γίνεται με όρους διαφάνειας, να μην γίνεται με συναντήσεις εξωθεσμικές αλλά, αντίθετα, να γίνεται με σεβασμό στους θεσμούς και στους φορείς που εκπροσωπούν το νομικό κόσμο και δη τους Δικαστικούς Λειτουργούς, τους Συλλειτουργούς της Δικαιοσύνης και τους πολύτιμους συνεργάτες μας τους Δικαστικούς Υπαλλήλους. Η προσπάθεια αυτή ξεκίνησε λανθασμένα και τούτο διότι ενώ υπήρχε προβληματισμός για το μέλλον των Ειρηνοδικείων, συνεστήθη ομάδα εργασίας και όχι νομοπαρασκευαστική επιτροπή, όπως προανέφερα, δίχως τη συμμετοχή Ειρηνοδίκη. Μόνο μετά την παρέμβαση της Ένωσής μας συμπεριελήφθη ένας και μόνο Ειρηνοδίκης στην ομάδα εργασίας, το τελευταίο χρονικό διάστημα. Η ομάδα εργασίας περαίωσε το έργο της,η Παγκόσμια Τράπεζα κατέθεσε το πόρισμα της και αναμένουμε, στα πλαίσια του συναινετικού κλίματος, που εξήγγειλε ο κ. Υπουργός, την κλήση όλων των φορέων της Δικαιοσύνης, προκειμένου να ξεκινήσει θεσμικός διάλογος, με δεδομένο ότι τα άνω πορίσματα, σύμφωνα με διαβεβαίωση του κ. Υπουργού έχουν συμβουλευτικό και μόνο χαρακτήρα.

Ωστόσο, δεν παύει να έχει δοθεί στη δημοσιότητα ένα πόρισμα, αυτό της ομάδας εργασίας του Υπουργείου Δικαιοσύνης, το οποίο πιστεύω να μην υιοθετηθεί από την εκτελεστική εξουσία, δεδομένου ότι προβλέπει την κατάργηση πέντε Εφετείων της χώρας το μεταμνημονιακό έτος 2023, όταν μάλιστα τα μνημονιακά χρόνια συνεστήθησαν πέντε νέα Εφετεία, προβλέπει την κατάργηση του Εφετείου στα Δωδεκάνησα ή στις Κυκλάδες και διατήρηση ενός εκ των δύο Εφετείων, αγνοώντας ότι τα Εφετεία αυτά απέχουν δέκα πέντε ώρες με το πλοίο (όταν ταξιδεύει πλοίο), προβλέπει την κατάργηση ενός εκ των δύο Εφετείων της Κρήτης, όταν γνωρίζουμε ότι στο Ηράκλειο της Κρήτης ιδρύθηκε το Εφετείο μόλις το έτος 2012. Η κατάργηση των Εφετείων και των Πρωτοδικείων δεν ενδείκνυται σε μία χώρα με κύριο χαρακτηριστικό τη νησιωτικότητα και την ορεινή μορφολογία της ηπειρωτικής Ελλάδαςαλλά καιτην έλλειψη, ακόμη και σήμερα, σε πολλές περιφέρειες επαρκών συγκοινωνιακών συνδέσεων. Η ακώλυτη πρόσβαση του πολίτη στη Δικαιοσύνη αποτελεί βασικό συνταγματικό δικαίωμά του.

Πολύς λόγος γίνεται για την ενοποίηση του πρώτου βαθμού δικαιοδοσίας της πολιτικής και μόνο Δικαιοσύνης, όπως αναφέρει η ερμηνευτική δήλωση του άρθρου 88 του Συντάγματος. Το θέμα αυτό θα απασχολήσει και τη σημερινή μας γενική συνέλευση, οι αποφάσεις της οποίας, όποιες και εάν είναι, θεωρώ, πρέπει θα γίνουν σεβαστές από την εκτελεστική εξουσία, με δεδομένο ότι οι Ειρηνοδίκες αποτελούν το 1/3 του Δικαστικού Σώματος.

Στην Ελλάδα ο θεσμός του Ειρηνοδίκη ήταν πάντα πολύ σημαντικός για τη εύρυθμη λειτουργία της κοινωνίας, από την εποχή που ασκούσε χρέη ο δημογέροντας ή ο σοφός γέροντας μίας περιοχής μέχρι τη σημερινή εποχή, που ο Ειρηνοδίκης ως ισόβιος Δικαστικός Λειτουργός κλήθηκε επί δέκα τρία έτη να στηρίξει τους ευάλωτους πολίτες εν μέσω της μεγάλης οικονομικής κρίσης. Στήριξε τον αδύναμο πολίτη και προστάτευσε όχι μόνο το σπίτι του αλλά την αξιοπρέπειά του, την υγεία του, την οικογενειακή του γαλήνη.

Η τύχη των Ειρηνοδικείων στη χώρα μας γνώρισε ποικίλη νομοθετικήαντιμετώπιση. Είναι γνωστό ότι τα έτη 1998 – 1999 ξεκίνησε διάλογος για τηνενοποίηση του πρώτου βαθμού δικαιοδοσίας των πολιτικών και ποινικώνΔικαστηρίων και μάλιστα στις 10-5-1999 συντάχθηκε από τη ΔιεύθυνσηΕπιστημονικών Μελετών της Βουλής των Ελλήνων σχετική έκθεση επίσχεδίου νόμου, που προέβλεπε την κατάργηση των Ειρηνοδικείων και τηλειτουργική αντικατάστασή τους από τα μονομελή Πρωτοδικεία. Ηπροσπάθεια αυτή απέτυχε για πολλούς λόγους. Είναι γνωστό, άλλωστε, και ότι ακόμη και ο Ελευθέριος Βενιζέλος, και μάλιστα δύο φορές, απέτυχε να υλοποιήσει την ενοποίηση, το ίδιο και επόμενες κυβερνήσεις, με τελευταία προσπάθεια αυτή του έτους 1998, όπως προαναφέρθηκε. Με την ερμηνευτική δήλωση στο άρθρο 88 του Συντάγματος επιτρέπεται η ενοποίηση του πρώτου βαθμού δικαιοδοσίας της πολιτικής και μόνο δικαιοσύνης αλλά η δομή της ελληνικής δικαιοσύνης την καθιστά ανέφικτη και ανοίγει πολλαπλά θέματα συνταγματικότητας, που ήδη στο παρελθόν τέθηκαν όσον αφορά την προαγωγή Προέδρων Εφετών των Διοικητικών Δικαστηρίων σε θέσεις Συμβούλων του Συμβουλίου της Επικρατείας και τα οποία στο ενδεχόμενο ενοποίησης θα επιλυθούν από τα αρμόδια Δικαστήρια. Η διατυπωθείσα, εκ νέου, ανεπίσημα, άποψη  περί ενοποίησης των Ειρηνοδικείωνμε τα Πρωτοδικεία μας βρίσκει κάθετα αντίθετους, διότι θα επιφέρεισημαντικές καθυστερήσεις στην απονομή της Δικαιοσύνης ενώ, ταυτόχρονα,θα προκληθούν προβλήματα στην υπηρεσιακή κατάσταση των ήδηυπηρετούντων Δικαστών Πρώτου βαθμού (π.χ. επετηρίδα, Δικαστές πρώτουβαθμού δύο κατηγοριών κλπ.).Θεωρούμε αναγκαία για την εύρυθμη λειτουργία της Δικαιοσύνης τηδιατήρηση των Ειρηνοδικείων, ώστε να εξακολουθήσουν να εκδικάζουναποτελεσματικά τις υποθέσεις που εισάγονται σ’ αυτά, συμβάλλοντας, όπως άλλωστε συμβαίνει  διαχρονικά,  στην ταχεία απονομή της Δικαιοσύνης.

Στην Πορτογαλία, όταν το Υπουργείο Δικαιοσύνης κατήρτισε σχέδιο για τις δικαστικές υπηρεσίες, το οποίο προέβλεπεκαι την κατάργηση των Ειρηνοδικείων, οι Ειρηνοδίκες εξεγέρθηκαν και αντιτάχθηκαν σ’ αυτή την κατάργηση, με το σκεπτικό ότι τα Ειρηνοδικεία είναι «μέρος και μνήμη του λαού μας» και περαιτέρω γιατί αποτελούν τα Δικαστήρια του αδύναμου πολίτη λόγω απλοποιημένης διαδικασίας και κόστους πρόσβασης σ’ αυτά. Στο Βέλγιο λειτουργούν δεκατρία Πρωτοδικεία και 187 Ειρηνοδικεία, στη Γερμανία λειτουργούν 687 Ειρηνοδικεία και 116 Πρωτοδικεία, επίσης Ειρηνοδικεία λειτουργούν στην Ιταλία, στο Λουξεμβούργο και η μόνη χώρα στην οποία αντικαταστάθηκαν τα Ειρηνοδικεία, σταδιακά σε βάθος 15 ετών είναι η Γαλλία.

Η διακηρυγμένη πρόθεση του κ. Υπουργού περί αξιοποίησης πιο ορθολογικά όλου του δικαστικού δυναμικού της χώρας μπορεί να γίνει με την τεκμηριωμένη πρόταση της πλειοψηφίας των μελών του Δ.Σ., δεδομένου ότι εκπονήθηκε μετά τη συγκέντρωση στατιστικών στοιχείων απ’ όλα τα Ειρηνοδικεία της χώρας, περί σχηματισμού πολυδύναμων, μητροπολιτικών Ειρηνοδικείων, αύξησης της καθ’ ύλην αρμοδιότητας αυτών και ανάθεση των υποθέσεων της εκούσιας δικαιοδοσίας του κτηματολογίου, με διατήρηση των Ειρηνοδικείων που έχουν μεν μικρό αριθμό υποθέσεων αλλά εθνικοί, συγκοινωνιακοί και ιστορικοί λόγοι επιβάλλουν τη διατήρησή τους. Η πρόταση της πλειοψηφίας των μελών του ΔΣ της Ένωσης είναι κρυστάλλινη και αυτήν θα υποστηρίζουμε έως το τέλος. Σε αντίθεση με την άποψη που θέλει να δημιουργήσει 2002 πρωτοβάθμιους Δικαστές στο σύνολο των 2.964 Δικαστών. Σε αντίθεση με τις απόψεις που διαχωρίζει τους Δικαστές σε πατρίκιους και πληβείους. Σε αντίθεση με την άποψη που στέλνει τους παραγωγικούς Ειρηνοδίκες Α Τάξης σε εθελουσία έξοδο. Αυτά και άλλα δυσνόητα αναφέρει το πόρισμα της ομάδας εργασίας του Υπουργείου Δικαιοσύνης.Η πρόταση της πλειοψηφίας των μελών του ΔΣ της Ένωσης είναι η μόνη που σέβεται το θεσμικό ρόλο κάθε Δικαστή και δεν θίγει την υπηρεσιακή του κατάσταση. Βέβαια με μία αυτονόητη προϋπόθεση τη μισθολογική αναβάθμιση των Ειρηνοδικών, θέμα που ουδέποτε τέθηκε από τις προηγούμενες Διοικήσεις της Ένωσης ενώ υπήρχε ο δικαιολογητικός λόγος της υπερχρέωσής τους με τον τεράστιο αριθμό των υποθέσεων των υπερχρεωμένων νοικοκυριών.

Στην προηγούμενη ετήσια γενική συνέλευση για πρώτη φορά θέσαμε ζήτημα αύξησης των δικαστικών επιδομάτων, που συνέχονται με το κόστος ζωής και την αύξηση αυτού καθώς και με τις ειδικές συνθήκες άσκησης του Δικαστικού Λειτουργήματος και τούτο διότι η συνταγματική πρόβλεψη για αποδοχές ανάλογες με το λειτούργημα είχε αναιρεθεί λόγω των μνημονιακών μέτρων.Αύξηση την οποία διεκδικήσαμε με επιμονή και υπομονή και πετύχαμε πρώτη φορά με διαπραγμάτευση και όχι με προσφυγή στη Δικαιοσύνη και οι έξι Δικαστικές Ενώσεις. Το συμπέρασμα αυτής της διαδικασίας είναι ότι η εκτελεστική εξουσία δεν πιστεύει στην ισοτιμία των τριών εξουσιών και τη δικαστική εξουσία την αντιμετωπίζει ως τον φτωχό συγγενή, ως τον επαίτη, που μετά από 13 χρόνια μνημονιακής λιτότητας απαιτείται αγώνας και διεκδίκηση ενός έτους για να επέλθει αποτέλεσμα.Στην επόμενη Αναθεώρηση του Συντάγματος πρέπει να τεθεί το ζήτημα της οικονομικής αυτοτέλειας της Δικαιοσύνης και της θεσμοθέτησης Προϋπολογισμού της Δικαιοσύνης. Η δημοσιονομική υποτέλεια της Δικαιοσύνης προς την εκάστοτε Κυβέρνηση επιφέρει ρήγμα στην αρχή της διάκρισης των λειτουργιών και μπορεί να αποβεί σε βάρος της δικαστικής ανεξαρτησίας και αμεροληψίας.

(ΣΥΝΤΑΞΙΟΔΟΤΙΚΟ)

Στο σημείο αυτό πρέπει να γίνει αναφορά στα προβλήματα των συνταξιούχων - επίτιμων Δικαστικών Λειτουργών, οι οποίοι αγωνίζονται για να ανακτήσουν τη θέση που τους αναγνωρίζει το ίδιο το Σύνταγμα. Συνάδελφοι που κόσμησαν τη Δικαιοσύνη αγωνίζονται για την εξασφάλιση ενός ικανοποιητικού επιπέδου διαβίωσης, όσο το δυνατόν εγγύτερου προς εκείνο που είχαν κατακτήσει κατά τη διάρκεια του εργασιακού τους βίου. Το Σύνταγμα κατοχυρώνει ως εγγύηση για την εξασφάλιση της ανεξαρτησίας της δικαστικής λειτουργίας και της παροχής στους πολίτες αποτελεσματικής δικαστικής προστασίας την ιδιαίτερη συνταξιοδοτική μεταχείριση των Δικαστικών Λειτουργών. Η συνταγματική επιταγή της ιδιαίτερης συνταξιοδοτικής μεταχείρισης δεν λαμβάνεται υπόψη από τη νομοθετική εξουσία αλλά και η εκτελεστική εξουσία αρνείται να συμμορφωθεί με δικαστικές αποφάσεις, που έκριναν ως αντισυνταγματικές περικοπές των συντάξιμων αποδοχών και οδήγησαν σε ουσιώδη ανατροπή των οικονομικών δεδομένων, στα οποία δικαιολογημένα είχαν αποβλέψει. Συνέπεια των παραλείψεων των δύο εξουσιών του κράτους είναι η ακύρωση ενός κοινωνικού κεκτημένου και η κατάλυση της έννοιας της κοινωνικής αλληλεγγύης κατά παράβαση της αρχής του κοινωνικού κράτους και της αρχής της αναλογικότητας. Η δεδομένη παράλειψη δε από την πλευρά του κράτους δημιουργεί συνθήκες προσβολής του θεσμού της κοινωνικής ασφάλισης, από τις οποίες απορρέει κι η σχετική ευθύνη του κράτους και των εμπλεκόμενων οργάνων του. Αυτή η αναφορά είναι αναγκαία για δύο λόγους. Ο πρώτος λόγος αφορά την κριτική που ασκήθηκε στις αποφάσεις που εκδόθηκαν από το Ελεγκτικό Συνέδριο και δικαίωσαν επίτιμους Δικαστικούς Λειτουργούς, κριτική μη αρεστών αποφάσεων στην εκτελεστική εξουσία, με κακόπιστα και κακόβουλα σχόλια, με ύβρεις και υπαινιγμούς, με κριτήρια λαϊκισμού, με ακραία ρητορική κατά των Δικαστών. Ο δεύτερος λόγος αφορά την υποχρέωση συμμόρφωσης της Διοίκησης στις δικαστικές αποφάσεις. Υποχρέωση η οποία βρίσκει έρεισμα στον σεβασμό των αρχών της χρηστής διοίκησης, της αναλογικότητας, της προστατευόμενης εμπιστοσύνης στη διοίκηση σε συνδυασμό με την αρχή της νομιμότητας εν ευρεία έννοια.

Κυρίες και Κύριοι

Οι προκλήσεις που αντιμετωπίζουμε στη σύγχρονη εποχή της παγκοσμιοποίησης για την ουσιαστικοποίηση της Δημοκρατίας, τη διαφύλαξη των ελευθεριών και την επιδίωξη της κοινωνικής ειρήνης είναι μεγάλες και βέβαια σχετίζονται με τη Δικαιοσύνη και δη με την αποτελεσματική δικαστική προστασία και τη διαφύλαξη του ουσιαστικού περιεχομένου του δικαστικού έργου.Στη χώρα μας η Δικαιοσύνη είναι Δικαιοσύνη για όλους τους πολίτες, δεν ταυτίζεται με καμία οικονομικοκοινωνική ελίτ, δεν λειτουργεί ως μηχανισμός επιλεκτικής έννομης προστασίας ιδιαίτερων κατηγοριών πολιτών αλλά λειτουργεί για όλους τους πολίτες.Προς προστασία των πολιτών χρειαζόμαστε πραγματικά ανεξάρτητα δικαστικά συστήματα, επιβάλλεται η διασφάλιση της ανεξαρτησίας της δικαιοσύνης, που αποτελεί τον ακρογωνιαίο λίθο κάθε δημοκρατικής και ελεύθερης κοινωνίας.

Τα προβλήματα που ανακύπτουν απαιτούν την ειλικρινή συνεργασία όλων των εμπλεκομένων φορέων στην απονομή της Δικαιοσύνης, Λειτουργών Συλλειτουργών και Δικαστικών Υπαλλήλων. Πρέπει να γνωρίζουμε ότι ένας κόμπος δεν λύνεται με το τέντωμα των δύο άκρων, αντίθετα απαιτείται να θέσουμε τα θεμέλια ενός ουσιαστικού διαλόγου μεταξύ όλων των παραγόντων της ελληνικής Δικαιοσύνης και να προβούμε σε μεταρρυθμίσεις,που θα εξασφαλίζουν ταχύτερη και αποτελεσματικότερη απονομή της Δικαιοσύνης, θα ενισχύουν την ασφάλεια Δικαίου για τους πολίτες και θα συμβάλλουν στην οικονομική ανάπτυξη της χώρας.

Αγαπητοί συνάδελφοι, μας ενώνουν οι ίδιες ανησυχίες για τα θέματα της Δικαιοσύνης, της Δικαιοσύνης που έχει συμβάλλει μέχρι σήμερα τα μέγιστα στην εμπέδωση της Κοινωνικής Ειρήνης και Συνοχής και έχει αποτελέσει διαχρονικά τον εγγυητή των ατομικών δικαιωμάτων όλων των πολιτών της Χώρας. Μας ενώνουν, όμως, και οι ίδιες αξίες και μαζί θα αναζητήσουμε λύσεις, ώστε οι σχεδιαζόμενες μεταρρυθμίσεις να πραγματοποιηθούν με όρους που εγγυώνται την περιφρούρηση της προσωπικής και λειτουργικής ανεξαρτησίας του Δικαστή, την ενίσχυση του ελεύθερου φρονήματος αυτού και την προστασία της αρχής του Κράτους Δικαίου.

Σας ευχαριστώ για την προσοχή σας